En middelsstor (vingespenn 17-20 millimeter), gråbrun vikler. Forvingen har markert krum framkant (costa) og er gråbrun med en mørkere, trekantet flekk midt på framkanten, denne fortsetter som et uregelmessig, smalt tverrbånd mot vingens bakkant. Utenfor denne flekken er vingen mest hvitaktig, men det er en svart flekk ved midten av ytterkanten. Nær roten er det et svært uregelmessig, mørkere tverrbånd som knapt når bakkanten. Bakvingen er brunhvit med brun pudring mot ytterkanten.